Baithuti ba abetswe mesangwana
lick to see more pictures Ka go lemoga fa e se batsadi botlhe ba ba kgonang, mokgatlho wa The chosen Pads Foundation o ne wa abela baithuti ba sekole se sebotlana sa Molapowabojang mesangwana ya basetsana e e faphegileng go nolofatsa seemo sa bone. Fa a rola mpho eo bosheng, mookamedi wa mokgatlho wa The Chosen Pads Mme Malebogo Letsetla o ne a re ba tlhamile mokgatlho o ka go bona kgwetlho e e lebanyeng ngwana wa mosetsana, jaaka a kgona go palelwa ke go ya sekoleng mo malatsing a setswalo, lebaka e le letlhoko la mesangwana. Mokgatlho o, o dira mesangwana ba bo ba e rekisetsa mabentlele mme e mengwe ba thuse ba ba tlhokileng lesego. Basetsanyana ba le masome a mabedi ba ne ba abelwa mesangwana. Tiro e, e ne e tshwerwe mo setlhogong se se reng; Baya Ngwana mo Sekoleng. “Ka ntlha ya letlhoko batsadi bangwe ga ba kgone go rekela bana mesangwana kgwedi le kgwedi, ka jalo bana ba felele ba dirisa matsela. A re mesangwana eo e pharologanyo le e e tlwaelesegileng ka yone e a tlhatswiwa gore motho a tle a e dirise gape. Modirise o kgona go dirisa mesangwna e le mebedi ka letsatsi, mme e bile mosangwana o, o ka dirisiwa mo dingwageng tse tharo. Mme Letsetla a re mesangwana e e dirilwe e le mefuta meraro, a supa fa go na le o o dirisiwang fa motho a simolola, o o fa gare le o o ka dirisiwang ka malatsi a bofelo. A re ba rotloetsa tiriso ya mesangwana e, ka e bile e somarela tikologo, e bile e somarela madi ka modirisi a ka emisa go reka kgapetsakgapetsa. Fa a ntsha la gagwe, moemedi wa The Chosen Pads Mme Sheillah Molelekwa o supile fa mesangwana e e le ya boleng jo bo kwa godimo mo e ka dirisiwang mo dingwageng tse tharo. O tlhalosa fa ba abela bana ba mesangwana ba lebile gore batsadi ba bone ga ba kake ba kgona go ba rekela kgwedi le kgwedi. Mme Molelekwa a re keletso ya bone ke gore bana ba le bone ba tsoge ba direla ba bangwe sengwe, le gone gore ba itse fa ba na le seabe mo matshelong a ba bangwe mo isagong. Mme Molelekwa a re maikaelelo a bone ke go sireletsa lefatshe mo mesangwaneng ya dipolaseteke, a supa fa mesangwana ya bone e na le boleng ka jaana e dirisiwa gantsi, e bile e sa tshabelwe ke go latlhelwa gongwe le gongwe jaaka go direga ka ya dipolaseteke. Rre Tiro Mekgwe yo le ene a tswang ko mokgatlho wa Chosen Pads o ne a bolela fa tiro e ya mesangwana e e tlhatswiwang e le ya ntlha ya mohuta o go dirisiwa Botswana, a supa fa e ka dirisiwa ke bagolo le bana. Fa a ntsha kgakololo ka tlhokomelo ya mesangwana, a re e tlhatswiwa makgetho a supa e tsenngwa mo metsing a a phepa metsotso e le masome a mabedi, e bo e ntshiwa, jaanong go dirisiwe metsi a a nang molora, mme e tsokodiwe la bofelo morago e tshelwe metsi e bo e tshelwa vinegar e e senang mmala. Fa a amogela dimpho mogokgo wa sekole sa Molapowabojang Mme Cecilia Tshamekang a re dithuso tse ba di amogelang di supa fa sekole sa bone se ratwa ke Modimo. A re gantsi bana ba tlhajwa ke ditlhong go bolelela batsadi ba bone fa ba le mo kgweding, a supa fa dithuso tse di tlaa thusa bana thata. 